CELEX: 32010D0302
Language: ro
Date: 2010-05-10 00:00:00
Title: 2010/302/: Decizia Consiliului din 10 mai 2010 privind încheierea unui Memorandum de cooperare între Organizația Aviației Civile Internaționale și Comunitatea Europeană privind controalele/inspecțiile în materie de securitate și aspectele conexe acestora

28.5.2010   
            
            
               RO
            
            
               Jurnalul Oficial al Uniunii Europene
            
            
               L 129/68
            
         DECIZIA CONSILIULUI
   din 10 mai 2010
   privind încheierea unui Memorandum de cooperare între Organizația Aviației Civile Internaționale și Comunitatea Europeană privind controalele/inspecțiile în materie de securitate și aspectele conexe acestora
   (2010/302/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (6) litera (a) și cu articolul 218 alineatul (8),
   având în vedere propunerea Comisiei Europene,
   având în vedere aprobarea Parlamentului European,
   întrucât:
   
               (1)
            
            
               La 30 noiembrie 2007, Consiliul a autorizat Comisia să inițieze negocieri cu privire la un acord între Comunitatea Europeană și Organizația Aviației Civile Internaționale (OACI) privind controalele/inspecțiile în materie de securitate aeriană și aspectele conexe acestora.
            
         
               (2)
            
            
               Comisia a negociat, în numele Uniunii, un Memorandum de cooperare cu OACI privind controalele/inspecțiile în materie de securitate și aspectele conexe acestora, în conformitate cu directivele stabilite în anexa I la decizia Consiliului de autorizare a Comisiei să inițieze negocieri și cu procedura ad hoc stabilită în anexa II la respectiva decizie.
            
         
               (3)
            
            
               La 17 septembrie 2008, Memorandumul de cooperare a fost semnat în numele Comunității, sub rezerva încheierii sale la o dată ulterioară, în conformitate cu Decizia 2009/97/CE a Consiliului din 24 iulie 2008 privind semnarea și aplicarea cu titlu provizoriu a unui Memorandum de cooperare între Organizația Aviației Civile Internaționale și Comunitatea Europeană privind controalele/inspecțiile în materie de securitate și aspectele conexe acestora (1).
            
         
               (4)
            
            
               Ca urmare a intrării în vigoare a Tratatului de la Lisabona la 1 decembrie 2009, Uniunea Europeană ar trebui să procedeze la notificarea Organizației Aviației Civile Internaționale (OACI) în ceea ce privește faptul că Uniunea Europeană a înlocuit și succede Comunității Europene.
            
         
               (5)
            
            
               Memorandumul de cooperare ar trebui să fie aprobat.
            
         
               (6)
            
            
               Punctul 6.3 din Memorandumul de cooperare prevede că acesta intră în vigoare în prima zi a celei de-a doua luni de la ultima dintre cele două notificări prin care părțile se informează reciproc cu privire la încheierea procedurilor interne respective. În consecință, președintele Consiliului ar trebui autorizat să efectueze notificarea necesară în numele Uniunii,
            
         ADOPTĂ PREZENTA DECIZIE:
   Articolul 1
   (1)   Prin prezenta se aprobă, în numele Uniunii, Memorandumul de cooperare între Comunitatea Europeană și Organizația Aviației Civile Internaționale privind controalele/inspecțiile în materie de securitate și aspectele conexe acestora.
   (2)   Textul memorandumului de cooperare se atașează prezentei decizii (2).
   Articolul 2
   Președintele Consiliului este autorizat să desemneze persoana împuternicită să efectueze notificarea prevăzută la punctul 6.3 din Memorandumul de cooperare și să notifice următoarele:
   
      „Ca o consecință a intrării în vigoare a Tratatului de la Lisabona la 1 decembrie 2009, Uniunea Europeană a înlocuit și succede Comunității Europene și de la data respectivă exercită toate drepturile și își asumă toate obligațiile Comunității Europene. Prin urmare, trimiterile la «Comunitatea Europeană» în textul Memorandumului de cooperare se interpretează, după caz, ca trimiteri la «Uniunea Europeană».”
   
   
      Adoptată la Bruxelles, 10 mai 2010.
      
         
            Pentru Consiliu
         
         
            Președintele
         
         Á. GONZÁLEZ-SINDE REIG
      
   
   
      (1)  JO L 36, 5.2.2009, p. 18.
   
      (2)  JO L 36, 5.2.2009, p. 19.